User:Palanivelu Jayasuriya/sandbox

விக்டோரியா பள்ளி

சிங்கப்பூரில் உள்ள உயர்நிலைப் பள்ளிகளுள் குறிப்பிடத்தக்க ஒரு பள்ளி விக்டோரியா பள்ளி ஆகும். இது 1876இல் சிங்கப்பூரின் இரண்டாவது அரசாங்க உயர்நிலைப் பள்ளியாக தோற்றுவிக்கப்பட்டது. ‘1876’இல் கம்போங் கிலம் மலாய்ப் பள்ளி என்ற பெயரில், 12 மாணவர்களுடன் தொடங்கப்பட்டது இப்பள்ளி. கொஞ்சம் கொஞ்சமாக மாணவர்களின் பதிவு அதிகரித்தாலும், பள்ளியில் பெரிதாக வசதிகள் ஒன்றும் இல்லை. ‘1897’ல் 122 மாணவர்களைக் கொண்ட பள்ளி, தனது முதல் காற்பந்து அணியை தோற்றுவித்தது. ‘1900’ல் சயெத் அல்வி சாலையில், விக்டோரியா பாலத்தின் அருகில் பள்ளி இடமாற்றம் செய்யப்பட்டதால், விக்டோரியா பாலம் பள்ளி என பெயர் மாற்றம் செய்யப்பட்டது. ‘1915’ல் பள்ளியின் முதல் தடகளப் போட்டிகளும், ‘1916’ல் முதல் பரிசளிப்பு நாளும் அரங்கேற்றப்பட்டன. ‘1919’ல் பள்ளியின் தேசிய மாணவர்ப் படையும், சாரணர் இயக்கமும் உருவாக்கப்பட்டன. அதுவரை தொடக்கநிலைப் பள்ளியாக இருந்த இப்பள்ளி, ‘1931’ல் உயர்நிலைப் பள்ளியாக மாறியது. சயெத் அல்வி சாலையில் அமைந்திருந்த இப்பள்ளியின் கட்டடம், இப்போது புழக்கத்தில் உள்ள சிங்கப்பூரின் இரண்டு வெள்ளித்தாள்களில் சித்தரிக்கப்பட்டுள்ளது குறிப்பிடத்தக்கது. ‘1933’ல் விக்டோரியா பள்ளி என பெயர் மாற்றம் பெற்று, ‘Tyrwhitt Road”ன் அருகில் பள்ளி இடமாற்றம் செய்யப்பட்டது. பொதுச் சேவைத் துறையின் தலைமை கட்டடக் கலைஞரான திரு ஃபிரான்க் டொரிங்டன், பள்ளியின் கட்டடத்தை வடிவமைத்தார். ‘1940’ல் “உழைப்பின்றி ஒன்றும் இல்லை” (Nothing Without Labour – Nil Sini Labore) என்ற பொன்மொழி பள்ளியின் ஊக்கவரிகளாக (moto) கொள்ளப்பட்டன. ‘1950’ல் அறிவியல் ஆய்வகங்களைக் கொண்ட சிங்கப்பூரின் முதல் பள்ளி என்ற பெருமையைப் பெற்றது விக்டோரியா பள்ளி. ‘1951’ல், இன்றைய தொடக்கக் கல்லூரி இறுதித் தேர்வுகளுக்கு இணையான வகுப்புகள் விக்டோரியா பள்ளியில் தொடங்கப்பட்டன. அதோடு, இதுவரையில் ஆண்கள் மட்டுமே பயின்று வந்த பள்ளியில் பெண் மாணவிகளும் சேர்த்துக்கொள்ளப்பட்டனர். பள்ளியின் கீதமும் ‘1951’ல்தான் இயற்றப்பட்டது. ‘1984’ல் விக்டோரியா தொடக்கக்கல்லூரி தொடங்கப்பட்டதும், விக்டோரியா பள்ளி மறுபடியும் ஆண்கள் மட்டுமே பயிலும் பள்ளியாக மாறியது. பள்ளி கேலாங் பாருவிற்கு ‘1984’ல் இடமாற்றம் செய்யப்பட்டபோது, பள்ளியின் ஆசிரியர்கள், மாணவர்கள் மற்றும் முதல்வர்கள் புது கட்டடத்திற்குச் சென்றனர். ‘1987’ல் முதல் விக்டோரியா சவால் துவங்கப்பட்டது. இது இன்றுவரையில் நான்கு வருடங்களுக்கு ஒருமுறை பள்ளியில் சிறப்பாக கொண்டாடப்பட்டு வருகிறது. தற்பொழுது சிக்லாப்பில் அமைந்துள்ள பள்ளி வளாகம் ‘2003’ல் விக்டோரியா பள்ளியின் முன்னாள் மாணவரும் சிங்கப்பூரின் முன்னாள் அதிபருமான திரு எஸ்.ஆர்.நாதன் அவர்களால் திறந்து வைக்கப்பட்டது. இந்த புது வளாகத்தில், பள்ளியின் கட்டடம் மட்டுமன்றி, தங்கும் விடுதி மற்றும் உள்விளையாட்டு அரங்கம் போன்ற பல்வேறு வசதிகள் உள்ளன. ‘2008’ல் சிங்கப்பூரிலேயே சாதாரண நிலைத் தேர்வுகளுக்கு உடற்கல்வியை ஒரு பாடமாக எடுத்துப் பயில அனுமதி பெற்ற ஒரே பள்ளி விக்டோரியா பள்ளிதான். மாறிவரும் கல்விச்சூழலுக்குத் தன்னைத் தயார்படுத்திக்கொள்ளும் வகையில் ‘2012’ல் சீடார் பெண்கள் உயர்நிலைப் பள்ளியுடனும், விக்டோரியா தொடக்கக் கல்லூரியுடனும் இணைந்து விக்டோரியா சீடார் அலையன்ஸ் (Victoria Cedar Alliance – VCA) ஆரம்பிக்கப்பட்டது. இதன் விளைவாக இப்போது இப்பள்ளியில் சாதாரண நிலைத் தேர்வு நோக்கிச் செல்லும் பாடத்திட்டமும், சாதாரண நிலைத் தேர்வுக்கு அமராமல் 6 ஆண்டுகள் படித்து நேரடியாக தொடக்கக் கல்லூரி இறுதியாண்டு தேர்வுக்குச் செல்லும் பாடத்திட்டமும் (Integrated Programme) கொண்டு இயங்கி வருகிறது.